Tupacin käyttämä logo levynkansissa
**Tupac Amaru Shakur** (16. kesäkuuta 1971 Harlem, Manhattan, New York, Yhdysvallat – 13. syyskuuta 1996 Las Vegas, Nevada, Yhdysvallat) oli yhdysvaltalainen hip hop -artisti ja näyttelijä. Shakur käytti artistinimenään lyhennettä **2Pac** (joskus myös pelkästään **Pac**) ja yhdellä albumilla myös nimeä **Makaveli**.

Shakur syntyi New Yorkissa mutta siirtyi Baltimoren kautta Kaliforniaan ollessaan nuori. Köyhistä oloista ponnistanut Shakur julkaisi esikoisalbuminsa *2Pacalypse Now* vuonna 1991 ja debytoi pääosan näyttelijänä vuoden 1992 elokuvassa *Juice*. Hänen toista studioalbumiaan *Strictly 4 My N.I.G.G.A.Z...* (1993) pidetään hänen läpimurtolevynään. Vuonna 1994 Shakur julkaisi Thug Life -kollektiivinsa kanssa albumin *Thug Life Vol. 1*. Kolmannen sooloalbuminsa *Me Against the World* (1995) jälkeen Shakurin uraa leimasi tuolloinen julkinen riita rap-kulttuurissa länsi- ja itärannikon välillä. Vuonna 1996 julkaistiin Shakurin tupla-albumi *All Eyez on Me*, josta tuli hänen menestynein levynsä. Myöhemmin samana vuonna hänet ammuttiin Las Vegasissa hieman ennen *The Don Killuminati: The 7 Day Theory* -albumin julkaisua. Shakurin jäljelle jääneestä materiaalista on julkaistu kuoleman jälkeen useita albumeita.

Guinness World Recordsin mukaan Shakur on eniten levyjä myynyt rap-artisti maailmassa: levyjä on myyty Yhdysvalloissa yli 50 miljoonaa kappaletta ja maailmanlaajuisesti yli 75 miljoonaa kappaletta. Todellisuudessa lukemat ovat suuremmat, koska Shakurin levyistä ei ole enää vuosiin pidetty tarkkaa kirjaa.

Shakur oli MTV:n järjestämän äänestyksen kaikkien aikojen parhaimpien MC:den listalla sijalla kaksi. Hän sijoittui *Vibe*-lehden kaikkien aikojen parhaimman rap-artistin äänestyksessä sijalle 1. Rolling Stone valitsi hänet kaikkien aikojen 86:nneksi parhaaksi artistiksi. Tupacille on omistettu lukuisia lauluja muun muassa Meek Millin ja Rick Rossin "Tupac back" sekä Naughty by Naturen tekemä "Mourn You Till I Join You" kappale.

Tupac Shakurin elämäkerta ilmestyy 24. lokakuuta 2023. Kirja ilmestyy suomeksi yhtä aikaa alkuteoksen kanssa. Kirjan on kirjoittanut Shakurin nuoruudenystävä Staci Robinson ja kirjan ovat suomentaneet Paleface, Yasir Gaily ja Ari Väntänen. Suomennoksen julkaisee Like Kustannus.

Elämä
-----

### Nuoruus

Shakurin patsas MARTa Herford -museon pihalta, Herford, Saksa.
Tupac Amaru Shakur syntyi köyhään perheeseen New Yorkin itä-Harlemissa Manhattanilla. Hänen äitinsä Afeni Shakur oli Mustien panttereiden jäsen. Hän antoi pojalleen ensin nimeksi Lesane Parish Crooks, mutta muutti nimen hyvin pian intiaanivapaustaistelijan mukaan Tupac Amaru Shakuriksi, joka on siis hänen virallinen ja oikea nimensä.

Shakur eli lapsuutensa ilman isää. Hänellä oli sisarpuoli Sekyiwa Shakur ja äitinsä uuden avioliiton kautta myös velipuoli Mopreme Shakur, joka on myös luonut uraa rap-artistina. Shakur aloitti räppäämisen 15-vuotiaana, mutta jo sitä ennen hän oli kirjoittanut runoja. Hänellä ei lapsuudessaan ollut jengi- tai rikollistaustaa. Shakur sanoi dokumentissa *Tupac: Resurrection*, että lapsuus naisvaltaisessa perheessä sai hänet kunnioittamaan naisia. Tämä näkyi muun muassa kappaleissa "Dear Mama" ja "Keep Ya Head Up", joista ensimmäinen on ylistys hänen äidilleen, mutta myös muille äideille.*lähde?*

Perhe muutti ensin Baltimoreen Marylandiin, minkä jälkeen Shakurin taiteellisuus alkoi ilmetä. Koulussa hän opiskeli muun muassa balettia, runoutta, jazzia ja näyttelemistä. Siellä hän tutustui Jada Pinkettiin ja muodosti hänen kanssaan läheisen ystävyyssuhteen, joka kesti Shakurin kuolemaan saakka. Myöhemmin perhe muutti Marin Cityyn Kaliforniaan lähelle San Franciscoa. Shakur muutti pois kotoa 17-vuotiaana saatuaan tietää äitinsä käyttävän crack-huumetta. Tästä ei kuitenkaan tullut mitään. Sen jälkeen Shakur tutustui manageri Leila Steinbergiin, joka oli kuullut hänen musiikkiaan ja vakuuttunut taidoista. Steinberg esitteli Shakurin rap-ryhmä Digital Undergroundin keulahahmo Shock G:lle. Shock G otti Shakurin mukaan ryhmäänsä ensin tanssijaksi ja roudariksi. Työ ei ollut loisteliasta, mutta hän pääsi mukaan isompiin rap-piireihin ja keikoille muun muassa New Yorkiin.

### Nousu kuuluisuuteen

Shakurin rap-ura alkoi Digital Underground -yhtyeessä. Shakur esiintyi ensimmäistä kertaa yhtyeen kanssa vuonna 1991 julkaistussa kappaleessa "Same Song", josta kuvattiin myös musiikkivideo. Myöhemmin samana vuonna julkaistiin ensialbumi *2Pacalypse Now*, joka myi kultaa singlen "Brenda’s Got a Babyn" ansiosta. Albumi sai julkisuutta myös siksi, että Yhdysvaltain varapresidentti Dan Quayle hyökkäsi sitä vastaan. Quayle totesi muun muassa, ettei albumilla ole mitään sijaa amerikkalaisessa yhteiskunnassa. Quaylen sanat toivat Shakurille lisää julkisuutta ja lisäsivät levynmyyntiä. Esikoislevyn ilmestymisen aikoihin Shakur sai kiinnityksen ensimmäiseen elokuvarooliinsa Ernest Dickersonin ohjaamassa elokuvassa *Juice*, jonka ensi-ilta oli vuonna 1992.

### Thug Life

Graffitit Shakurista ja Thug Lifesta Manenbergissä Kapkaupungissa.
*Pääartikkeli: Thug Life*
Loppuvuodesta 1993 Shakur perusti Thug Life -yhtyeen. Siihen kuuluivat hänen kaverinsa Big Syke, Macadoshis, Rated R ja hänen velipuolensa Mopreme Shakur. Yhtye julkaisi ensialbumin *Thug Life Vol. 1* 26. syyskuuta 1994. Albumin singlen "Pour Out a Little Liquor" tuotti Johnny Jackson, joka tuotti myös useita kappaleita Shakurin albumilla *All Eyez on Me*. Yhtye esiintyi konserteissa ilman Shakuria.*lähde?*

### Vaikeudet alkavat

Vuosi 1993 oli Shakurille vaikea. Hän julkaisi toisen soololevynsä *Strictly 4 My N.I.G.G.A.Z...*, joka myi platinaa ja toisen elokuvansa *Poetic Justice* (ohjaaja John Singleton ja vastanäyttelijänä Janet Jackson). Kesällä *Menace 2 Society* -elokuvaan kiinnitetty Shakur riitaantui elokuvan ohjanneen Allen Hughesin kanssa ja pahoinpiteli tämän. Shakur joutui 15 päiväksi vankilaan ja sai potkut elokuvasta. Saman vuoden lokakuussa sattui selkkaus Atlantassa. Shakur näki autosta, kuinka kaksi valkoihoista siviilipukuista poliisia pahoinpitelivät tummaihoista miestä. Shakur yritti mennä väliin, mutta toinen poliiseista uhkasi häntä aseella, jolloin Shakur otti itsekin aseen esiin ja ampui poliiseja kohti. Molemmat poliisit loukkaantuivat. Tapaus vahvisti Shakurin "gangsta"-imagoa ja antoi vahvistusta mielikuvalle, että hän todellakin elää niin kuin kappaleissaan räppää. Oikeudenkäyntien aikana *Strictly 4 My N.I.G.G.A.Z...* lähestyi myyntiluvuissa platinalevyn rajaa. Levyn myyntiä edistivät top-10 R&B -listatkin vallanneet hittisinglet "Keep Ya Head Up" ja "I Get Around", jotka molemmat myivät kultaa.

Thug Lifen ensimmäinen albumi *Thug Life Vol. 1* julkaistiin syyskuussa 1994. Albumi ei ollut yhtä suosittu kuin Shakurin kaksi ensimmäistä sooloalbumia, mutta myi kuitenkin kultaa lähes olemattomasta markkinoinnista huolimatta. Marraskuussa 1994 Shakur oli menossa tapaamaan Bad Boy Recordsin edustajia näiden päämajaan New Yorkissa. Odotellessaan hissiä rakennuksen ala-aulassa kaksi miestä tuli ja ampui Shakuria samalla ryöstäen kaikki hänen kultaketjunsa ja -korunsa. Kahdesta päähän osuneesta luodista huolimatta Shakur selvisi hyökkäyksestä hengissä. Laukauksia ammuttiin yhteensä seitsemän, joista viisi osui Shakuriin.

Marraskuussa 1993 nainen syytti Shakuria ja tämän seurassa olleita miehiä raiskauksesta hotellihuoneistossa. Shakur sai 1,5–4,5 vuoden vankeustuomion, joskaan häntä ei tuomittu raiskauksesta vaan naisen luvattomasta kourimisesta. Shakur itse kiisti kaikki syytökset. Myös läsnä ollut Charles Fuller tuomittiin seksuaalisesta hyväksikäytöstä, joskaan hän ei naisen mukaan osallistunut raiskaukseen. Lisäksi paikalla ollut Jacques "Haitian Jack" Agnant oli syytettynä, mutta hän sai erillisen oikeuskäsittelyn eikä tullut tuomituksi. Huoneessa oli ollut myös mies, jota ei tavoitettu eikä näin ollen tuomittu. Shakur oli neljä päivää aiemmin tavannut raiskauksesta syyttäneen naisen yökerhossa Manhattanilla ja ollut seksisuhteessa tämän kanssa. Väitetty raiskaus tapahtui naisen tultua uudestaan Shakurin hotellihuoneistoon, jolloin paikalla oli myös muita miehiä, kuten Jacques "Haitian Jack" Agnant. Shakur oli naisen hierottavana makuuhuoneessa, kun muut miehet tulivat huoneeseen. Naisen mukaan tässä vaiheessa Shakur ja muut miehet raiskasivat hänet. Shakurin mukaan hän kuitenkin poistui makuuhuoneesta muiden tultua paikalle ja meni nukkumaan toiseen huoneeseen. Kertomansa mukaan Shakurin herättyä nainen itki hysteerisesti ja syytti häntä siitä, että salli muiden raiskata tämän.

Vankilassa ollessaan jotkut Shakurin vankitovereista kertoivat hänelle, että hänen ystävänsä rap-artisti The Notorious B.I.G. olisi tiennyt ampumisesta etukäteen. Hän alkoi uskoa, että The Notorious B.I.G. Sean "Puff Daddy" Combs sekä muutamat muut Bad Boy Recordsista tiesivät, että hänet tultaisiin ampumaan ja ryöstämään mutta eivät varoittaneet häntä. Vankeustuomion aikana ilmestyi kaksinkertainen platina-albumi *Me Against the World*. Albumi on ensimmäinen listaykkönen, jonka esittäjä on samaan aikaan istunut vankilassa. Päästyään vankilasta Shakur työsti 20 kappaletta kahdessa viikossa.

Vuonna 1994 Shakur seurusteli pop-tähti Madonnan kanssa.

### Vuoden 1994 ampuminen

Shakur oli 30. marraskuuta 1994Quad Recording Studiosin aulassa Manhattanilla, kun kaksi maastokuvioisiin vaatteisiin pukeutunutta miestä alkoi ampua häntä kohti. Shakuriin osui kaiken kaikkiaan viisi luotia, joista kaksi päähän, kaksi nivusiin ja yksi käteen. Hänet vietiin Bellevue Hospitaliin. Hän syytti tapauksesta Jacques "Haitian Jack" Agnantia ja James "Jimmy Henchman" Rosemondia sekä Bad Boy Recordsin jäseniä The Notorious B.I.Giä, Andre Halleria, Sean Combsia, Kimi Haleyita ja Samuel Sunia.*lähde?*

30. marraskuuta 1995 eli päivälleen vuosi Shakurin ampumistapauksen jälkeen Shakurin läheinen ystävä Randy "Stretch" Walker murhattiin teloitustyyliin Queensissa New Yorkissa.*lähde?*

27. maaliskuuta 2007 *LA Times* -lehti pyysi anteeksi Combsin syyttämistä tapauksesta. Artikkelin mukaan Shakur johdatettiin studioon, jossa häntä ammuttiin.

15. kesäkuuta 2011 mies nimeltä Dexter Isaac väittää, että hän ampui Shakuria samalla ryöstäen tämän. Tekoon Isaacin palkkasi James "Jimmy Henchman" Rosemond, joka lupasi maksaa 2 500 dollaria, jos Isaac ryöstäisi Shakurin. Isaac väittää pystyvänsä todistamaan tekonsa, koska hänen mukaansa hänellä on vieläkin tallessa ryöstöstä saatu kaulakoru. Isaac istuu tällä hetkellä elinkautista vankeutta muun muassa murhasta ja ryöstöstä, eikä häntä pystytä enää syyttämään teosta.

Kesäkuussa 2012 James "Jimmy Henchman" Rosemond myönsi ampuneensa Shakuria ryöstön yhteydessä. Rosemond pidätettiin mm. huumekaupoista, ja hän samalla myönsi ampumisen. New Yorkin osavaltion lakien mukaan rikos on jo vanhentunut, jolloin häntä ei voida enää syyttää teosta.

### Death Row Records

*Pääartikkeli: Death Row Records*
Death Row- ja Interscope-levy-yhtiöt maksoivat 1,4 miljoonaa dollaria saadakseen Shakurin ulos vankilasta syksyllä 1995. Ehtona oli, että hän tekee kolme levyä Death Row’lle.

Helmikuussa 1996 ilmestyi Shakurin viides albumi, yhdeksänkertaista platinaa myynyt ja ensimmäinen rap-musiikin tupla-cd *All Eyez on Me*. Albumi pääsi Rock And Roll Hall of Famen listalla sijalle 90. Levyllä vieraili ensimmäistä kertaa Shakurin perustaman Tha Outlawz -yhtyeen jäseniä. Myös rap-artistit Snoop Dogg, Nate Dogg ja Dr. Dre vierailevat albumilla.

Shakur juonsi MTV:n tilaisuuden, jossa hard rock -yhtye Kiss palasi alkuperäiskokoonpanossa ja maskeissa julkisuuteen. Shakur kertoi samalla pitävänsä Kissin musiikista ja ihailevansa Gene Simmonsia ja Ace Frehleytä.

Musiikin ohella hän jatkoi elokuvien tekemistä. Vain videolevitykseen päässyt trilleri *Bullet* ilmestyi kuukausi Shakurin murhan jälkeen. Samoihin aikoihin Shakur näytteli myös elokuvissa *Gridlock’d* ja *Gang Related*, joka jäi miehen viimeiseksi elokuvaksi. Elokuvat saivat ensi-iltansa vuonna 1997.

### Kuolema

*Pääartikkeli: Tupac Shakurin murha*
Shakuria ammuttiin 7. syyskuuta 1996 Las Vegasissa, ja hän kuoli saamiinsa vammoihin kuuden päivän kuluttua lasvegasilaisessa sairaalassa. Ampumavälikohtaus tapahtui muutama tunti Mike Tysonin ja Bruce Seldonin välisen raskaan sarjan WBA-liiton mestaruusottelun jälkeen. Shakur oli tullut seuraamaan ystävänsä Tysonin paluuottelua yhdessä Death Row -seurueen kanssa. Tyson voitti ottelun tyrmäyksellä ensimmäisessä erässä. Ottelun jälkeen Shakur hyökkäsi Death Row -ryhmän kanssa Southside Crips -jengin jäsenen Orlando "Baby Lane" Andersonin kimppuun. Shakur, Marion "Suge" Knight ja muutama muu pahoinpitelivät Andersonin, koska tämä oli ollut huhujen mukaan mukana varastamassa erään Death Row -artistin arvokasta kaulakorua. Hetken kestänyt pahoinpitely tapahtui kello 20.50 MGM-hotellin aulassa. Tappelun jälkeen Shakur seurueineen suuntasi kohti Death Row’n omistamaa klubia Club 662 (nykyisin ravintola-klubi tunnetaan nimellä Seven).

Shakurin seurue pysähtyi kello 22.55 punaisiin liikennevaloihin. Shakur avasi ikkunan, ja valokuvaaja otti hänestä kuvan. Kuva on viimeinen, jossa Shakur on elossa. Kello 23.00–23.05 poliisit pysäyttivät Sugen ajaman auton Las Vegas Blvd. kadulla. Syynä oli liian kovaa soinut musiikki. Autossa ei myöskään ollut rekisterikilpiä. Kello 23.10 Knightin ajama musta BMW 750iL -sedan pysähtyi Maxim Hotellin edessä East Flamingo Roadin ja Koval Lanen risteykseen liikennevaloihin. Vasemmalta puolen auton lähelle tuli omalla autollaan kaksi naista, joiden kanssa Shakur vaihtoi muutaman sanan ja kutsui heidät juhlimaan Club 662:een. Kello 23.15 oikealta puolen takaa lipui hiljalleen valkoinen, tummennetuin lasein varustettu Cadillac, johon kukaan ei kiinnittänyt huomiota. Cadillacin takapenkiltä ammuttiin drive-by -tyyliin 12–13 laukausta kohti Sugen BMW:tä. Apukuskin paikalla istuneeseen Shakuriin osui neljä luotia; kaksi rintaan, yksi käsivarteen ja yksi reiteen. Yksi luodeista lävisti Shakurin oikean keuhkon. Suge lähti kuljettamaan Shakuria sairaalaan. Koko matkan sairaalaan Shakur toisti: "*I can’t breathe, I can’t breathe*". Sugen ohjaama auto osui keskikaiteeseen ja kaksi rengasta puhkesi. Suge soitti paikalle ambulanssin. Kun ambulanssi saapui ja oli lähdössä, Shakur sanoi Sugelle: "*I’m dying, man*".. Suge väitti, että häntä osui päähän luoti, mutta lääkärin kuvauksen mukaan vammat johtuivat Sugen päähän osuneista lasinsiruista. Poliisit tulivat paikalle, ja poliisin kysyessä Shakurilta kuka häntä ampui, Shakur vastasi "*Fuck you*". Tämän jälkeen hän vaipui tiedottomaan tilaan.

Poliisit veivät Shakurin ja Sugen Etelä-Nevadan yliopistolliseen keskussairaalaan. Shakurin ystävän mukaan heidän ollessaan sairaalassa hän sai kuulla Death Row’lta, että ampujat olivat ilmoittaneet tulevansa viimeistelemään Shakurin sairaalaan. Perjantaina 13. syyskuuta 1996, kuusi päivää myöhemmin kello 16.03 Shakur todettiin kuolleeksi. Hän oli kuollessaan 25-vuotias. Hänet polttohaudattiin seuraavana päivänä. Kerrottiin, että Outlawzin jäsenet sekoittivat osan Shakurin tuhkista marihuanaan ja polttivat ne sätkässä.

Myöhemmin selvisi, että sätkässä ei ollut Shakurin tuhkia.

### Orlando Anderson

*Pääartikkeli: Orlando Anderson*
Monet uskovat Orlando Andersonin olleen mukana Shakurin murhassa. Anderson ja Shakurin seurue olivat kahakassa MGM Grand Hotellin aulassa vain kolme tuntia ennen kuin Shakuria ammuttiin 7. syyskuuta 1996. Tämän takia monet uskovat Andersonin ampuneen Shakuria myöhemmin tuona yönä. Huhujen mukaan Anderson kerskui räppärin ampumisella, minkä hän kuitenkin kielsi haastatteluissa. Las Vegasin poliisi piti Andersonia syyllisenä, mutta he eivät onnistuneet todistamaan häntä syylliseksi. Shakurin äiti, Afeni Shakur haastoi Andersonin oikeuteen, mutta jutun käsittely lopetettiin, koska Anderson kuoli ennen sen alkamista.

### Kuoleman jälkeen

Tupac Shakurin murhaajia ei ole saatu kiinni, vaikka ammuskelun sattuessa kadulla vilisi ihmisiä ja Sugen auton takana oli vielä muita seurueeseen kuuluneita autoja. Ainoa, joka olisi pystynyt kuvasta tunnistamaan murhaajan, oli Shakurin lapsuudenystävä ja Tha Outlawz -yhtyeen jäsen Yafeu "Kadafi" Fula. Fulaa ammuttiin kasvoihin 10. marraskuuta 1996, ja hän kuoli vammoihinsa heti. Myöhemmin selvisi, että ampuja oli hänen serkkunsa. Poliisi ei ehtinyt näyttää hänelle kuvia epäillyistä.

Shakurin kuudes albumi *The Don Killuminati: The 7 Day Theory* ilmestyi pari kuukautta hänen kuolemansa jälkeen. Hän käytti albumilla nimeä Makaveli italialaisen filosofin Niccolò Machiavellin mukaan. Levy valmistui jo ennen kuolemaa, joten se julkaistiin sellaisena kuin hän halusi. Myöhemmin julkaistuille levyille kappaleita on muutettu niin, etteivät ne enää täysin vastaa alkuperäisiä äänityksiä joitakin poikkeuksia lukuun ottamatta.

Loppuvuodesta 2003 Afeni Shakur perusti Makaveli-vaatemerkin. Vuonna 2005 Death Row julkaisi CD:n ja DVD:n *Live at the House of Blues*. Elokuussa 2006 julkaistiin Jamal Josephin kirjoittama *Tupac Shakur Legacy*. Shakurin kuudes postuumi studioalbumi *Pac’s Life* oli alun perin tarkoitus julkaista Shakurin kuoleman kymmenvuotispäivänä, mutta albumin julkaisu viivästyi ja julkaistiin vasta marraskuussa. Hän oli edelleen vuonna 2006 yksi suosituimmista artisteista.

Syyskuussa 2008 aikakauslehti *Blender* kirjoitti Shakurin olevan musiikkimaailman yliarvostetuin henkilö.

Vuonna 1998 julkaistu kokoelma-albumi *Greatest Hits* on myynyt yli 10 miljoonaa kappaletta ollen näin ensimmäinen Shakurin albumi, mikä on saavuttanut timanttirajapyykin.

Shakurista tehtiin Broadway-musikaali Holler If Ya Hear Me vuonna 2014, mutta sen esittäminen lopetettiin jo 55 kerran jälkeen.

16. kesäkuuta 2017, joka olisi ollut Shakurin 46. syntymäpäivä, Shakurista julkaistiin elämäkertaelokuva *All Eyez on Me*. Demetrius Shipp Jr. esitti Shakuria.

Tyyli ja vaikutteet
-------------------

Shakurin musiikki ja filosofia juontaa juurensa amerikkalaisiin, afroamerikkalaisiin ja yleismaailmallisiin aatteisiin, kuten Mustiin panttereihin, mustaan nationalismiin, egalitarismiin ja vapausaatteeseen. Shakurin ensialbumista *2Pacalypse Now* tuli esille hänen yhteiskunnallisesti tiedostava puolensa. Hän otti albumin kappaleissa "Brenda’s Got a Baby", "Trapped" ja "Part Time Mutha" kantaa yhteiskunnalliseen epäoikeudenmukaisuuteen, köyhyyteen ja poliisiväkivaltaan. Hän sai tyyliin albumilla vaikutteita hip-hopissa 1980-luvun lopulla ja 1990-luvun alussa levinneestä yhteiskunnallisesta tiedostamisesta ja afrosentrismista. Ensimmäisiin julkaisuihinsa Shakur otti tyylillisiä vaikutteita eri rap-ryhmistä, kuten Boogie Down Productions, Public Enemy, X-Clan ja Grandmaster Flash, kun hänestä tuli ensimmäinen tiedostava rap-muusikko länsirannikolla.

Toisessa nauhoituksessaan Shakur jatkoi laulamista afroamerikkalaisia kohtaavista yhteiskunnallisista epäkohdista kappaleilla "The Streetz R Deathrow" ja "Last Wordz". Hän myös näytti inhimmillisen puolensa kappaleella "Keep Ya Head Up", mutta toisaalta näytti tunnetun aggressiivisuutensa *Strictly 4 My N.I.G.G.A.Z...* -albumin nimikappaleella, jossa hän mainitsi Digital Undergroundin kappaleessa "I Get Around". Shakurin myöhemmillä albumeilla ilmenee koko uran ajan nähtävillä ollut aggressiivisuus.

Shakurin työhön vaikuttivat ristiriitaiset teemat yhteiskunnallisesta eriarvoisuudesta ja epäoikeudenmukaisuudesta, hillitön aggressio, myötätunto, leikillisyys ja toivo jatkuivat kaikki , kuten hänen vuoden 1995 *Me Against the World* -albumista huomaa. Vuonna 1996 Shakur julkaisi albumin *All Eyez on Me*. Kriitikot ovat luokitelleet klassikoiksi monet albumin kappaleista, esimerkkeinä "Ambitionz Az a Ridah", "I Ain’t Mad at Cha", "California Love", "Life Goes On" ja "Picture Me Rollin’". Albumilla *All Eyez on Me* Shakurin tyyli muuttui aikaisemmista albumeista. Albumi sisälsi aikaisemman tyylin lisäksi myös meneviä bilekappaleita ja oli muutenkin iloisempi kuin aikaisemmat. Shakur kuvaili albumia "elämän ylistykseksi", ja albumi oli myyntimenestys.

Shakur luki runsaasti kirjallisuutta ja sai vaikutteita monilta tunnetuilta kirjailijoilta, kuten Niccolò Machiavelli, Donald Goines, Sun Tzu, Kurt Vonnegut, Mikhail Bakunin, Maya Angelou, Alice Walker, ja Khalil Gibran.

National Recording Registry
---------------------------

Tupacin kappale "Dear Mama" on päässyt erittäin arvostettuun seuraan, sillä kappale valittiin Yhdysvaltain kongressin kirjaston National Recording Registry -arkistoon. Kyseinen arkisto säilyttää musiikkia tuleville sukupolville. Arkistoon valitaan joka vuosi 25 kappaletta ja albumia, yleisön ja asiantuntijoiden valitsemina. Tupac on kolmas rap-artisti, joka on päässyt kyseiseen arkistoon. Muut ovat Grandmaster Flash ja Public Enemy.

Seksivideoskandaali
-------------------

15 vuotta Shakurin kuoleman jälkeen julkisuuteen on vuotanut seksivideo, jossa Shakur ja tuntematon nainen harrastavat suuseksiä. Video on kuvattu vuonna 1991, ja sen kesto on noin viisi minuuttia. Videolla esiintyy myös Digital Underground -yhtyeen jäsen Money B, jonka kanssa Shakur juttelee suuseksin aikana. Videon aikana taustalla soi Tupacin julkaisematon kappale, jonka oikeuksista on tarjottu yli miljoona dollaria. Tarjouksen on jättänyt yhdysvaltalainen NOHO-yhtiö, jonka toimitusjohtaja haluaa sen virvoitusjuomansa mainoskampanjaan.*lähde?*

Hologrammiesiintyminen
----------------------

15. huhtikuuta 2012 Coachella-musiikkifestivaaleilla Shakur esiintyi 2D-tekniikkaa käyttäen hologrammina yleisölle. Shakur liikkui lavalla musiikin tahtiin ja esiintyi yhdessä Snoop Doggin kanssa, esittäen kaksi tunnettua kappalettaan "Hail Mary" ja "2 of Amerikaz Most Wanted". Hologrammin loihti Digital Domain Media Groupin johtaja Ed Ulbrich. Hahmon luomiseen meni aikaa noin neljä kuukautta ja toteuttaminen maksoi yhtiölle noin 100 000–400 000 dollaria. Dr. Dre on visioinut mahdollista kiertuetta Tupacin hologrammin ympärille. Myöhemmin Dr. Dre kertoi, ettei kiertuetta tehdä.*lähde?*

Yksityiselämä
-------------

Shakur kertoi uskovansa jumalaan, mutta hän ei harjoittanut mitään uskontoa.

Shakur avioitui Keisha Morris-Shakurin kanssa huhtikuusta 1995. Pari erosi kymmenen kuukauden päästä.

Shakur oli näyttelijä-malli Kidada Jonesin kanssa kihloissa. He elivät yhdessä neljän kuukauden ajan, kunnes Shakur kuoli syyskuussa 1996.

Diskografia
-----------

*Pääartikkeli: Tupac Shakurin diskografia*
*Katso myös: Outlawzin diskografia*
Shakurin kuoleman jälkeen julkaistussa albumissa *The Don Killuminati: The 7 Day Theory* kannessa lukee *Makaveli* tavallisen *2Pac*:n sijaan. Nimi on otettu italialaisesta filosofista Niccolò Machiavellista. Kaiken kaikkiaan Shakurilla on albumeita 23, joista viisi on studioalbumeja, kahdeksan postuumisti julkaistu, kahdeksan kokoelma-albumia ja kaksi livealbumia *2Pac Live* ja *Live at the House of Blues*. Hänen musiikkiaan on myös kuuden elokuvan soundtrackilla, joista neljässä hän on näytellyt. Shakurin musiikkia löytyy myös dokumentista *Tupac: Resurrection*, joka sisältää vanhojen klassikkokappaleiden lisäksi kolme uutta kappaletta.

### Studioalbumit

* *2Pacalypse Now*  (1991)
* *Strictly 4 My N.I.G.G.A.Z...*  (1993)
* *Me Against the World*  (1995)
* *All Eyez on Me*  (1996)

### Postuumit studioalbumit

* *The Don Killuminati: The 7 Day Theory*  (1996)
* *R U Still Down? (Remember Me)*  (1997)
* *Still I Rise*  (1999) (mukana Outlawz)
* *Until the End of Time*  (2001)
* *Better Dayz*  (2002)
* *Loyal to the Game*  (2004)
* *Pac's Life*  (2006)

### Muut albumit

* *Greatest Hits*  (1998)
* *The Rose that Grew from Concrete*  (2000)
* *Nu-Mixx Klazzics*  (2003)
* *The Prophet: The Best of the Works*  (2003)
* *2Pac Live*  (2004)
* *The Rose, Vol. 2*  (2005)
* *Live at the House of Blues*  (2005)
* *Beginnings: The Lost Tapes 1988-1991*  (2007)
* *Nu-Mixx Klazzics Vol. 2: Evolution - Duets & Remixes*  (2007)
* *Best of 2Pac Part 1: Thug*  (2007)
* *Best of 2Pac Part 2: Life*  (2007)

### Soundtrackit

* *Poetic Justice*  (1993)
* *Above the Rim*  (1994)
* *Gridlock'd*  (1997)
* *Gang Related*  (1997)
* *Tupac: Resurrection*  (2003)

Elokuvaura
----------

Shakur teki elokuvadebyyttinsä jo vuonna 1991, kun hän näytteli elokuvassa *Nothing but Trouble* pientä sivuroolia. Ensimmäisen ison roolin hän sai elokuvaan *Juice* vuonna 1992. Elokuvassa Shakur näytteli "pahista". Toisen ison roolin hän sai elokuvassa *Poetic Justice*, jossa hän näytteli Janet Jacksonin kanssa. Vuonna 1994 julkaistussa, koripallomaailmaan sijoittuvassa elokuvassa *Above the Rim* hän näytteli rikollista. Kolme seuraavaa elokuvaa, vain video levitykseen päässyt trilleri *Bullet* (1996) sekä *Gridlock’d* (1997) ja *Gang Related* (1997) julkaistiin vasta Shakurin kuoleman jälkeen. Gridlock’d:ssa Shakur näyttelee narkomaania joka yrittää päästä kaikin keinoin irti huumeista. *Gang Relatedissa* (suom. *Rikollisin aikein*) Shakur esittää korruptoitunutta poliisia. Shakur esiintyi pienessä roolissa myös TV-sarjoissa *Drexell’s Class* (1992) ja *A Different World* (1993).

Hänelle oli myös rooli elokuvassa *Menace II Society*, mutta hänet erotettiin elokuvasta, koska hän pahoinpiteli ohjaajan Allen Hughesin. Ohjaaja John Singleton kirjoitti elokuvaan *Baby Boy* Shakurille roolin, mutta Shakur kuoli ennen elokuvan kuvaamista ja hänen paikan elokuvassa otti Tyrese Gibson. *Baby Boy* julkaistiin vuonna 2001.*lähde?*

### Filmografia

| Vuosi | Nimi | Rooli | Ohjaaja/Muistiinpanot |
| --- | --- | --- | --- |
| 1991 | *Nothing But Trouble* | omana itsenään | Dan Aykroyd |
| 1992 | *Juice* | Bishop | Ernest Dickerson |
| *Drexell's Class* | omana itsenään | 1. kausi, jakso: "Cruisin'" |
| 1993 | *A Different World* | Piccolo | 6. kausi, jakso: "Homie, Don't You Know Me?" |
| *Poetic Justice* suom. *Murhan jälkeen* | Lucky | John Singleton |
| *In Living Color* | omana itsenään | 5. kausi, jakso: "Ike Turner and Hooch" |
| 1994 | *Above the Rim* | Birdie | Jeff Pollack |
| 1996 | *Bullet* suom. *Kohtalon luoti* | Tank | Julien Temple |
| 1997 | *Gridlock'd* | Ezekiel 'Spoon' Whitmore | Vondie Curtis-Hall |
| *Gang Related* suom. *Rikollisin aikein* | Rikosetsivä Rodríguez | Jim Kouf |
| 2002 |  *Biggie & Tupac – Totuus murhien takaa* | omana itsenään | Nick Broomfield |
| 2003 | *Tupac: Resurrection* | omana itsenään | Lauren Lazin |
| 2009 | *Notorious* | omana itsenään (arkistomateriaalia) | Anthony Mackie esittää Tupac Shakuria |
| 2016 | *All Eyez On Me* | omana itsenään (arkistomateriaalia) | Demetrius Shipp Jr. esittää Tupac Shakuria |
| 20?? | *Live 2 Tell* (suunnitteilla) | käsikirjoittajana (kirjoitettu 1995) | – |
|

Dokumentit
----------

* *Tupac Shakur: Thug Immortal* (1997)
* *Tupac Shakur: Words Never Die* (TV, 1997)
* *Tupac Shakur: Before I Wake…* (2001)
* *Tupac Shakur: Thug Angel: The Life of an Outlaw* (2002)
* *Biggie & Tupac – Totuus murhien takaa* (2002)
* *2Pac 4 Ever* (2003)
* *Tupac: Resurrection* (Oscar-ehdokas, virallinen elämäkertadokumentti, 2003)
* *Tupac vs.* (2004)
* *Tupac: The Hip Hop Genius* (TV, 2004)
* *So Many Years, So Many Tears* (2006)
* *Tupac: Assassination* (2007)
* *Tupac: Assassination II: Reckoning* (2009)
* *Who Killed Tupac?* (2017)

Runoteokset
-----------

* Shakur, Tupac: *The Rose that Grew from Concrete*. Yhdysvallat: Pocket Books, 1999. ISBN 9780671028442.
* Shakur, Tupac & Ardis, Angela: *Inside a Thug's Heart*. Yhdysvallat: Kensington Publishing, 2004. ISBN 9780758207890.

Katso myös
----------

* Thug Life
* Tha Outlawz
* Digital Underground
* Dramacydal
* Suge Knight
* Randy "Stretch" Walker
* Death Row Records
* Amaru Entertainment
* Makaveli Branded

Lähteet
-------

1. ↑  2Pac *Discogs*. Viitattu 19.1.2009. (englanniksi)
2. 1 2 3 4 5 6 7 8 9 10 11 12 13 14 15 16 17  Tupac Amaru Shakur Biography (Archive.org) *2pacworld.co.uk*.  Arkistoitu 7.8.2011. Viitattu 12.1.2009. (englanniksi)
3. ↑  Joshua Levs: Growing Tupac's Legacy, 10 Years After His Death *npr.org*.  13. syyskuuta 2006. npr.org. Viitattu 10.2.2015. (englanniksi)
4. 1 2 3  The incredible career rise and tragic murder of Tupac Shakur, who died 21 years ago *nordic.businessinsider.com*. Viitattu 29.11.2018.
5. ↑  2PAC - Strictly 4 My N.I.G.G.A.Z LP *phonicarecords.com*. Viitattu 29.11.2018. (englanniksi)
6. ↑  Tupac Shakur *Biography.com*. Viitattu 6.4.2019. (englanniksi)
7. ↑  Biography - 2PAC *2pac.com*. Viitattu 29.11.2018. (englanniksi)
8. ↑  RIAA:n myyntiluvut Recording Industry Association of America. Viitattu 25.1.2009. (englanniksi)
9. ↑  50 Cent: 100 Greatest Artists of All Time. 86: Tupac Shakur *Rolling Stone Magazine*.  2010. Rolling Stone Magazine.  Arkistoitu 23.5.2012.  (englanniksi)
10. ↑  Youtube: Tupac Back - Meek Mill feat. Rick Ross (Official Video)
11. ↑  Tupac Shakurin elämäkerta ilmestyy myös suomeksi *Rumba.fi*.  17.5.2023. Viitattu 17.5.2023.
12. ↑  Tupac Amaru Shakur Family *2pacworld.co.uk*.  2007. Rap Central Group. Viitattu 19.1.2009. (englanniksi)
13. ↑  Afeni Shakur (pdf) *2paclegacy.com*.  Arkistoitu 9.4.2008. Viitattu 25.1.2009. (englanniksi)
14. ↑  Official Coroner's Reort *cathyscott.com*.  Arkistoitu 23.7.2011. Viitattu 25.1.2009. (englanniksi)
15. ↑  Tupacin historiaa (pdf) *2paclegacy.com*.  Arkistoitu 9.4.2008. Viitattu 25.1.2009. (englanniksi)
16. ↑  Fact of the Day: Tupac Shakur Studied Ballet *The Urban Daily*.  18.6.2011. Viitattu 3.2.2018. (englanniksi)
17. ↑  Näyttelijä Jada Pinkett Smith syyttää Tupac Shakurista kertovan elokuvan tekijöitä totuuden vääristelystä *Helsingin Sanomat*.  19.6.2017. Viitattu 28.7.2017.
18. ↑  Lisa Respers: Jada Pinkett Smith was a drug dealer *CNN*. Viitattu 28.7.2017.
19. ↑  Afeni Shakur riippuvainen kokaiinista (pdf) paclegacy.com.  Arkistoitu 9.4.2008. Viitattu 25.1.2009. (englanniksi)
20. 1 2 3  RIAA:n lista Shakurin kulta ja platinalevyistä *riaa.com*. RIAA. Viitattu 8.6.2009. (englanniksi)
21. ↑  Don Quaylen kritiikki *tupac-online.com*.  Arkistoitu 25.12.2010. Viitattu 25.1.2009. (englanniksi)
22. ↑  Tate, Greg: Sex & Negrocity *New York News*.  26.7.2001. Village Voice. Viitattu 29.1.2009. (englanniksi)
23. ↑  Smothers, Ronald: Rapper Charged in Shootings of Off-Duty Officers *New York Times*.  2.11.1993. Viitattu 25.1.2009. (englanniksi)
24. ↑  Thug Life Vol. 1 RIAA:n sivuilla  24.5.2023. RIAA. Viitattu 26.1.2009. (englanniksi)
25. 1 2 3  Tupac Shakur's Abuse Victim Speaks Out About His Guilty Verdict For The First Time *Oxygen Official Site*.  6.2.2018. Viitattu 19.2.2018. (englanniksi)
26. 1 2 3  George James: Rapper Faces Prison Term For Sex Abuse *The New York Times*.  8.2.1995. Viitattu 19.2.2018. (englanniksi)
27. 1 2  Ayanna Jackson Details 2Pac Trial, How She Felt About Guilty Verdict (Part 6). Youtube.
28. ↑  Pit Of Snakes: Tupac’s Quad Studios Shooting [Feature From Sept. 2011 Issue - XXL] *XXL Mag*. Viitattu 19.2.2018. (englanniksi)
29. ↑  Tupac Shakur Rape Accuser Ayanna Jackson Speaks On Camera For The First Time Ever, Details Meeting 2Pac And Going Back To His Hotel *The Source*.  30.1.2018. Viitattu 19.2.2018. (englanniksi)
30. 1 2 3  Vibe 1995
31. 1 2 3 4  1993-11-18 / Tupac Was Arrested For Sexually Assaulting *2Pac Legacy*.  16.12.2015. Viitattu 19.2.2018. (bulgariaksi)
32. 1 2  Ayanna Jackson Details Being Sexually Assaulted by 2Pac and His Associates (Part 2). Youtube.
33. 1 2  Tupac Vibe Magazine April 1995(unedited) *Da Shelter*.  31.7.2016. Viitattu 19.2.2018. (englanniksi)
34. ↑  Will, Kelly: Madonna & Tupac Shakur's love child? Almost happened *Daily News*.  30.10.2007.  Arkistoitu 14.2.2009. Viitattu 25.1.2009. (englanniksi)
35. ↑  Rap Artist Tupac Shaur Shot in Robbery, New York Times
36. ↑  Kreps, Daniel: Report: Sean Combs’ Associates Allegedly Responsible for Tupac Shakur’s 1994 Shooting *Rolling Stone*.  Arkistoitu 12.12.2008. Viitattu 29.1.2009.
37. ↑  Mies väittää: Minä ammuin Tupacia! *Nelonen*. Viitattu 16.6.2011.
38. ↑  Rosemond myöntää Shakurin ampumisen *Ylex.fi*. Viitattu 26.6.2012.
39. ↑  Rock and Roll Hall of Fame rockhall.com. Viitattu 25.1.2009. (englanniksi)
40. ↑  Bruce Seldon vs. Mike Tyson
41. 1 2 3 4  Tupac Shakur LV Shooting (1996) and Murder *thugz-network.com*.  Arkistoitu 6.10.2011.  (englanniksi)
42. 1 2  D, Stephen: Gobin haastattelu *hitemup.com*.  2.2004.  Arkistoitu 28.9.2007.  (englanniksi)
43. ↑  Raportti Tupacin kuolemasta *findadeath.com*.  Arkistoitu 15.12.2010. Viitattu 26.1.2009. (englanniksi)
44. ↑  Rapper Tupac Shakur, 25, dies 6 days after Las Vegas shooting *Los Angeles Times*.  14.9.1996. Viitattu 10.12.2017. (englanniksi)
45. ↑  Tupac Shakur's final days in a Las Vegas hospital *NY Daily News*. Viitattu 10.12.2017. (englanniksi)
46. ↑  'I don't see how he could have died... we were laughing and joking in the hospital': Suge Knight weighs in on Tupac Shakur conspiracy as he claims rapper could still be ALIVE *Long Room*. Viitattu 10.12.2017. (englanniksi)
47. ↑  A Look Back: Tupac Shakur Shot In Las Vegas *MTV News*. Viitattu 10.12.2017. (englanniksi)
48. 1 2  Tupac 1996 Shooting in Las Vegas *hitemup.com*.  25.1.2009.  Arkistoitu 18.10.2007.
49. ↑  Tupac Shakur Gunned Down in Las Vegas *franksreelreviews.com*.  (englanniksi)
50. ↑  I'm Dyin, man *notoriousbig.co.uk*.
51. ↑  Steve Huey: Suge Knightin biografia *ask.com*. Viitattu 23.6.2009. (englanniksi)
52. 1 2  *Who Killed Tupac?* E01 (2017)
53. ↑  Tupac Shakur's Death Certificate Details (Archive.org) numberonestars.com.  Arkistoitu 16.4.2015. Viitattu 26.1.2009. (englanniksi)
54. ↑  Tupac Shakur polttohaudattiin *personal.fimnet.fi*. Viitattu 26.1.2009. (englanniksi)
55. ↑  Outlawzin jäsenet polttivat Shakurin tuhkat maritupakassa *Ylex*.  31.08.2011.
56. ↑  Edi Mean Smoked Tupac's Ashes?; Hit Em Up; Pac's Death  May 25, 2014. YouTube. Viitattu July 19, 2014.
57. ↑  Life and death in South Central LA The Guardian (englanniksi)
58. ↑  Jones, Solomon: "The Truth is Being Covered Up" Philadelphia Weekly Philadelphia Weekly. Viitattu 22.1.2009. (englanniksi)
59. ↑  Makaveli Brandedin kotisivut *makaveli-branded.com*.  (englanniksi)
60. ↑  Suosituimmat artistit NDP Groupin selvityksen mukaan vuonna 2006 *businesswire.com*. Viitattu 26.1.2009. (englanniksi)
61. ↑  Tupac Shakur yliarvostetuin musiikkihenkilö *Ilta-Sanomat*.  4.9.2008. Viitattu 26.1.2009.
62. ↑  Jason Newman: Saul Williams: Why Broadway's Tupac Musical Closed Early.  21.07.2014. Viitattu 02.04.2016. (englanniksi)
63. ↑  All Eyez on Me – elokuvan arvostelu *Episodi.fi*. Viitattu 28.7.2017.
64. 1 2 3 4  Dyson, Michael: *Holler If You Hear Me*. Yhdysvallat: Basic Civitas Books, 2003. Teoksen verkkoversio (viitattu 8.6.2009). (englanniksi)
65. ↑  The Sounds of Fighting Men, Howlin' Wolf and Comedy Icon Among 25 Named to the National Recording Registry Library of Congress 23.7.2010
66. ↑
67. ↑
68. ↑  Arjun Walia: Tupac Shakur Interview Sheds Light On What He Would Say About ISIS, Religion & Terrorism *collective-evolution.com*. Viitattu 7.12.2018. (englanniksi)
69. ↑  Love is Not Enough: 2Pac's Ex-Wife, Keisha Morris L *XXL Mag*.  September 15, 2011. Viitattu 7.12.2018. (englanniksi)
70. ↑  ‘Tupac was the love of my life’: Kidada Jones on her relationship with the slain rapper *Washington Post*. Viitattu 7.12.2018. (englanniksi)
71. ↑  The Don Killuminati: The 7 Day Theory -albumin kansi amazon.com. Viitattu 11.6.2009. (englanniksi)
72. ↑  Delgado, Erika: The Bizarre Story Behind Tupac Shakur’s 1994 Assault Conviction *Showbiz CheatSheet*.  8.8.2020. Viitattu 7.6.2022. (englanniksi)
73. 1 2 3 4 5 6 7  Elokuvat *2pacworld.co.uk*. Viitattu 12.1.2009. (englanniksi)
74. ↑  Butler, Susan: EverGreen Inks Deal With Shakur, Biopic In the Works *billboard.biz*.  16.5.2007. Billboard. Viitattu 22.1.2009. (englanniksi)

Kirjallisuutta
--------------

* Hoye, Jacob: *Tupac:Resurrection*. Yhdysvallat: Atria, 2003. ISBN 9780743474351.
* Joseph, Jamal: *Tupac Shakur Legacy*. Yhdysvallat: Simon & Schuster, 2006. ISBN 978-0-7432-8611-4.
* Monjazue, Molly & Cox, Gloria & Robinson, Staci: *Tupac Remembered*. Yhdysvallat: Chronicle Books, 2008.
* White, Armond: *Rebel for the Hell of It*. Yhdysvallat: Thunder's Mouth Press, 2002. ISBN 9781560254614.
* Legg, Barnaby & McCarthy Jim & Flameboy: *Death Rap Tupac Shakur*. Yhdysvallat: Omnibus Press, 2006. ISBN 9781844497270.
* Alexander, Frank & Cuda, Heidi Siegmund: *Got Your Back : The Life of a Bodyguard in the Hardcore World of Gangsta Rap*. Yhdysvallat: St. Martin's Press, 1998. ISBN 9780312181116.
* *Back in the Day: My Life and Times With Tupac Shakur*.. ISBN 9780306812958.
* Scott, Cathy: *The Killing of Tupac Shakur*. Yhdysvallat: Huntington Press, 2002. ISBN 9780929712208.
* Gee, Alex & Teter, John: *Jesus and the hip-hop prophets: spiritual insights from Lauryn Hill and Tupac Shakur*. Yhdysvallat: InterVarsity Press, 2003. ISBN 9780830832347.
* Sandy, Candace & Daniels, Dawn Marie: *How Long Will They Mourn Me?: The Life and Legacy of Tupac Shakur*. Yhdysvallat: One World, 2006. ISBN 9780345494832.
* Dyson, Michael Eric: *Holler If You Hear Me: Searching for Tupac Shakur*. Yhdysvallat: Basic Civitas Books, 2001. ISBN 9780465017553.
* Daughtry Herbert Sr. & Seaburn Publishers & Daughtry, Herbert Jr.: *Dear 2Pac: Letters to a Son*. Yhdysvallat: Seaburn Publishers, 2001. ISBN 9781885778901.
* Skinner, Quinton: *All Eyez on Me: The Life and Times of Tupac Shakur*. Yhdysvallat: Simon & Schuster, 2009. ISBN 9780743448888.
* Brown, Sam: *Tupac: A Thug Life*. Yhdysvallat: Plexus Publishing, 2005. ISBN 9780859653756.
* Olson, Nathan: *Tupac Shakur*. Yhdysvallat: Capstone Press, 2004. ISBN 9780736827034.
* McClairne, Denard: *Tupac and Elvis (Inevitably Restless)*. Yhdysvallat: Trafford Publishing, 2003. ISBN 9781553956914.
* Golus, Carrie & Cosgrove, Martha: *Tupac Shakur: Just the Facts*. Yhdysvallat: Lerner Publications, 2006. ISBN 9780822566090.
* Dright, Jimmy & Chopmaster J.: *Static: My Tupac Shakur Story*. Yhdysvallat: Herb N' Soul Media, 1999. ISBN 9780967395906.
* Brown, Jake: *Tupac Shakur in the Studio: The Studio Years (1989-1996)*. Yhdysvallat: Amber Books Publishing, 2006. ISBN 9780976773504.

Aiheesta muualla
----------------

* Kuvia tai muita tiedostoja aiheesta **Tupac Shakur** Wikimedia Commonsissa

* Tupac Shakurin viralliset sivut (englanniksi)
* 2Pac MusicBrainz-sivustolla (englanniksi)
* 2Pacin diskografia Discogs-sivustolla (englanniksi)
* Tupac Shakur Internet Movie Databasessa. (englanniksi)
* Tupac Shakur Elonetissä.
* Tupac Amaru Shakur Foundation (englanniksi)

Tupac Shakur

|  |  |
| --- | --- |
| Studioalbumit | 
* 2Pacalypse Now (1991)
* Strictly 4 My N.I.G.G.A.Z... (1993)
* Thug Life Vol. 1 (1994)
* Me Against the World (1995)
* All Eyez on Me (1996)
* The Don Killuminati: The 7 Day Theory (1996)

 |
| Postuumit albumit | 
* R U Still Down? (Remember Me) (1997)
* Still I Rise (1999)
* Until the End of Time (2001)
* Better Dayz (2002)
* Loyal to the Game (2004)
* Pac's Life (2006)
* Beginnings: The Lost Tapes 1988-1991 (2007)
* The Lost Scriptures (2009)

 |
| Kokoelmat | 
* Greatest Hits (1998)
* The Rose that Grew from Concrete (2000)
* Nu-Mixx Klazzics (2003)
* The Rose, Vol. 2 (2005)
* Nu-Mixx Klazzics Vol. 2: Evolution - Duets & Remixes (2007)
* Best of 2Pac Part 1: Thug (2007)
* Best of 2Pac Part 2: Life (2007)

 |
| Livealbumit | 
* 2Pac Live (2004)
* Live at the House of Blues (2006)

 |
| Soundtrackit | 
* Poetic Justice (1993)
* Above the Rim (1994)
* Gridlock'd (1997)
* Gang Releated (1997)
* Tupac: Resurrection (2003)
* Live 2 Tell (2009)

 |



|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
	+ 2
* WorldCat

 |
|  |
| Kansalliset | 
* Norja
* Espanja
* Ranska
* BnF data
* Saksa
* Israel
* Suomi (KANTO)
* Yhdysvallat
* Ruotsi
* Japani
* Tšekki
* Australia
* Korea
* Alankomaat
* Puola

 |
|  |
| Taiteenala | 
* Grammy Awards
* MusicBrainz
	+ 2
	+ 3

 |
|  |
| Henkilöt | 
* Deutsche Synchronkartei
* Deutsche Biographie
* Trove
* Elonet

 |
|  |
| Muut | 
* SNAC
* IdRef

 |

 |